Guptas versoek Gordhan om hofaansoek terug te trekAtul Gupta (Argieffoto) In ŉ oënskynlike ommeswaai het die Gupta-familie Woensdag gesê dat hulle Pravin Gordhan, minister van finansies, versoek het om ŉ hofaansoek terug te trek, nadat hulle Dinsdag gesê het die familie is “verheug” oor die aansoek. In ŉ verklaring namens die Oakbay-groep het Van der Merwe & Associates, die familie se regsverteenwoordigers, gesê hulle het aan Gordhan geskryf en hom versoek om die hofaansoek terug te trek. In die verklaring sê die prokureurs dat die bewerings in Gordhan se verklaring “ongevraagd, kwaadwillig en niks anders as lastig is nie”. Gordhan het vroeër hofstukke ingedien om uitsluitsel te kry oor sy verpligting as minister om die Guptas by te staan in hul stryd teen die land se banke. Gordhan verwys in sy aansoek na 72 “verdagte” transaksies van meer as R6,8 miljard, wat Gupta-maatskappye tussen 2012 en Junie 2016 aangegaan het. Die familie het Dinsdag in ŉ verklaring gesê hulle is “verheug” oor die hofaansoek en het Gordhan bedank vir die geleentheid om die familie se naam in ere te herstel. Volgens Dinsdag se verklaring is Gordhan se hofaansoek deur die familie se regspan bestudeer en sou hulle volledig reageer op elke bewering in die hofstukke. In Woensdag se verklaring het die Guptas gesê die doel van die versoek aan Gordhan is om die minister “ŉ geleentheid te gee om belastingbetalers se geld te spaar”. “Om belastingbetalers se geld op so ŉ nalatige en onvanpaste manier te bestee, sal neerkom op ŉ oortreding van die Wet op Openbare Finansiële Bestuur, wat verdere optrede teen diegene hiervoor verantwoordelik sal regverdig,” lui die verklaring. Intussen het Gordhan se regsverteenwoordigers die versoek om die aansoek terug te trek van die hand gewys. Die Guptas se regsverteenwoordigers het bygevoeg dat hul kliënte wel hul formele weergawe van gebeure voor die hof sal bring “aangesien die minister van finansies gekies het om daardie forum te gebruik”. “Die saak moet dus voortgaan en ons sal graag die nodige doen om die wanvoorstelling in die hofstukke reg te stel.” Op ŉ vraag van African News Agency (ANA) waarom die familie skielik ŉ ommeswaai in hul reaksie oor die saak gehad het, het Oakbay geantwoord dat daar geen ommeswaai was nie. “Soos in die verklaring genoem gaan Van der Merwe & Associates se kliënte graag hof toe. Die minister van finansies se optrede met betrekking tot hierdie spesifieke regsproses word deur gewone belastingbetalers gefinansier – en aangesien die inhoud [van die hofstukke] onsin is – wou die Guptas die minister van finansies een laaste kans gee om belastingbetalers geld te spaar.”